बुढासुब्बा गोल्डकप मंसिरमै
धरान फुटबल क्लबको आयोजना हुँदै आएको बुढासुब्बा गोल्डकप फुटबल प्रतियोगिताको २२ औं संस्करण मंसिर १९ देखि २८ गतेसम्म धरान–१६ स्थित धरान रंगशालामा हुने भएको छ ।
धरान — धरान फुटबल क्लबको आयोजना हुँदै आएको बुढासुब्बा गोल्डकप फुटबल प्रतियोगिताको २२ औं संस्करण मंसिर १९ देखि २८ गतेसम्म धरान–१६ स्थित धरान रंगशालामा हुने भएको छ ।अखिल नेपाल फुटबल संघ (एन्फा) ले मिति तयपछि धरान फुटबल क्लबले मंसिरलक्षित तयारी सुरु गरेको आयोजक क्लबका महासचिव प्रताप तामाङले बताए । यसअघि एन्फाले बुढासुब्बा गोल्डकपलगायत मोफसलका प्रतियोगिताको खेलतालिकाका लागि निश्चित क्यालेन्डर निर्धारण नगर्दा चैतसम्म पुग्ने गरेको थियो ।यसै वर्षदेखि मोफसलमा हुने प्रतियोगितको लागि एन्फाले नियमावली बनाएर सोहीअनुसार प्रतियोगिता गर्न आयोजकलाई जानकारी गराइसकेकाले बुढासुब्बा गोल्डकपको तयारी गत वर्षभन्दा तीन महिनाअघि नै सुरु गरेको महासचिव तामाङले बताए । उनले भने, ‘एन्फाले खेलतालिका उपलब्ध गराएपछि धरान फुटबल क्लबको असोज २ मा बसेको कार्यसमिति बैठकले एन्फाको प्रस्तावित प्रतियोगिता मितिमध्ये २०७६ मंसिर १९ देखि २८ सम्मको समयलाई २२ औं बुढासुब्बा गोल्डकपको मिति छनोट गरेको हो ।’आयोजकले तयारीका लागि विभिन्न उपसमिति पनि गठन गरेको छ । क्लबका सदस्य नरेन्द्र चाङबाङको संयोजकत्वमा ११ सदस्यीय आर्थिक उपसमिति, क्लबका सचिव सुदीप उप्रेतीको संयोजकत्वमा २ सदस्यीय मैदान मर्मत उपसमिति, सतिश केसीको संयोजकत्वमा तीन सदस्यीय टिम तथा होटल व्यवस्थापन उपसमिति, महासचिव प्रताप तामाङको संयोजकत्वमा दुई सदस्यीय प्रचार उपसमिति गठन गरिएको छ । यसपालि प्रतियोगिताको पुरस्कार राशिमा पनि वृद्धि गर्ने आयोजक क्लबले जनाएको छ ।